།སངས་རྒྱས་ཐོད་པ་ལྷ་ཉི་ཤུ་རྩ་ལྔའི་སྒྲུབ་ཐབས་ངག་འདོན་བ་ཀུ་ལའི་ཁ་འབྱེད་ཅེས་བྱ་བ་བཞུགས་སོ།། ཨོཾ་སྭསྟི་སིདྡྷཾ། བྱང་ཆུབ་ཕྱོགས་ཆོས་ཐར་པའི་གྲོང་ཁྱེར་དབུས། །ཡེ་ཤེས་ལྔ་ལྡན་བདེ་བ་ཆེན་པོའི་གར། །སྐུ་གསུམ་འཁོར་ལོར་དབང་བསྒྱུར་སངས་རྒྱས་ཐོད། །བདེ་བ་སྐྱོང་མཆོག་བླ་མའི་ཞབས་ལ་འདུད། །གང་དེའི་བརྗོད་དོན་འགྲེལ་བྱེད་ས་ར་ཧས། །རྟེན་དང་བརྟེན་པའི་མངོན་རྟོགས་བཀྲལ་བའི་གཞུང་། །བརྒྱུད་ལྡན་གདམས་པའི་ཞལ་ལུང་ཆེས་གསལ་བ། །བགྱིད་ལ་བླ་མ་མཁའ་འགྲོའི་གནང་བ་སྩོལ། །རྗོད་བྱེད་ཉུང་ངུར་བརྗོད་བྱ་སྦས་པའི་མཚང་། །བརྟོལ་ལ་མདའ་བསྣུན་བརྣབ་སེམས་སྐྱེས་པའི་ལས། །དཀར་མིན་ལ་སྐྲག་རྡོ་རྗེ་རྣོན་པོ་དེ། །འདྲི་བྱེད་སྨྱི་གུའི་རྫས་སུ་བརྫུས་སམ་སྙམ། །དཀྱིལ་འཁོར་འདིར་དབང་བསྐུར་བ་ཐོབ་ཅིང་དམ་ཚིག་དང་སྡོམ་པ་ལ་གནས་པའི་རྣལ་འབྱོར་པ་སྟན་བདེ་བ་ལ་འདུག་སྟེ་བླ་མ་དང་དཀོན་མཆོག་གསུམ་ལ་སྐྱབས་སུ་འགྲོ་བ་དང་། བྱང་ཆུབ་ཏུ་སེམས་བསྐྱེད་པ་དང་། རྡོ་རྗེ་སེམས་དཔའི་བསྒོམ་བཟླས་མ་རྒྱུད་སྤྱི་ལྟར་བྱ་བ་རྣམས་སྔོན་དུ་སོང་ནས། རང་གི་སྙིང་གར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་ཧཱུྃ་འོད་ཟེར་ལྔ་དང་ལྡན་པ་རིགས་ལྔའི་བདག་ཉིད་དུ་བསམ། ཧཱུྃ་དེའི་འོད་ཟེར་ལས་བྱུང་བའི་གཤིན་རྗེ་མཆེ་བ་མ་ལ་སོགས་པ་མཆོད་པའི་ལྷ་མོ་རྣམས་སྤྲོས་ཏེ། ཧེ་རུ་ཀ་དང་སྣ་ཚོགས་སྡེ་མ་མཉམ་པར་སྦྱོར་བ་ལ་ཕྲེང་བཟང་མ་ལ་སོགས་པའི་རྣལ་འབྱོར་མ་ཉི་ཤུ་རྩ་བཞིས་བསྐོར་བ་མདུན་གྱི་ནམ་མཁར་སྤྱན་དྲངས་ཏེ། ལུས་ཀྱི་ཐལ་མོ་སྦྱར་ཏེ། ན་མོ་གུ་རུ་བྷྱཿ ན་མོ་བུདྡྷ་ཀ་པཱ་ལི་ས་པ་རི་ཝཱ་ར་མཎྜ་ལེ་བྷྱཿཞེས་བརྗོད་དེ་བླ་མ་དང་དཀྱིལ་འཁོར་གྱི་ལྷ་ལ་ཕྱག་འཚལ། བུདྡྷ་ཀ་པཱ་ལི་ས་པ་རི་ཝཱ་ར་མཎྜལ་ཨརྒྷཾ་པྲ་ཏཱིཙྪ་སྭཱ་ཧཱས་མཆོད་ཡོན། པཱ་དྱཾ་པྲ་ཏཱིཙྪས་ཞབས་བསིལ། ཨོཾ་བུདྡྷ་ཀ་པཱ་ལི་ནི་ཊ་ཡ་ཊ་ཡ་སརྦ་ཤུ་བྷ་པྲ་དྷ་ཡི་ནི་ཧཱུྃ་ཕཊ་སྤོས་དང་། ཨོཾ་བུདྡྷ་ཀ་པཱ་ལི་ནི་མ་ཊ་མ་ཊ་ཨ་སྭཱ་ཧཱས་མེ་ཏོག་དང་། ཨོཾ་མ་ཏ་ཀ་པཱ་ལི་བཛྲ་བ་ར་བ་ར་ཏ་ཌ་ཏ་ཌ་ཏ་པ་ཡ་ཏ་པ་ཡ་མ་ཏ་མ་ཏ་ཧཱུྃ་ཏཾ་སྭཱ་ཧཱས་དྲི་མཆོག་དང་། ཨོཾ་བུདྡྷ་ཀ་པཱ་ལི་ནི་ཕི་གྲྀཧྞ་པ་ཡ་བ་ར་བ་ར་ཏ་ཌ་ཏ་ཌ་ཏ་ཏ་ཡ་ཏ་ཏ་ཡ་མ་ཏ་ཧཱུྃ་རཾ་སྭཱ་ཧཱས་མར་མེ་དང་། ཨོཾ་བུདྡྷ་ཀ་པཱ་ལི་གྲྀཧྞ་གྲྀཧྞ་གྲྀཧྞ་པ་ཡ་གྲྀཧྞ་པ་ཡ་ཁ་ཧཱུྃ་གིས་ལྷ་བཤོས་དང་། ཨོཾ་མ་ཧཱ་ཀ་པཱ་ལ་དྷརྨཱ་དྷརྨཱ་གྷི་བ་ར་བ་བ་ར་བ་ར་ཀ་ར་ཀ་ར་ཏ་ཊ་ཏ་ཊ་ཧ་ཧེ་སྭཱ་ཧཱས་གོས་ཟུང་ཕུལ་ཏེ། འདིའི་སྔགས་མཆོད་འདི་ས་ར་ཧའི་རྒྱ་གཞུང་དང་རྒྱུད་འགྲེལ་ལས་མ་བྱུང་ཡང་། བོད་གཞུང་ཚད་ལྡན་གང་ལས་བྱུང་བརྟག་པར་བྱ་ཞིང་། གལ་ཏེ་འདིའི་སྔགས་དང་མཆོད་པ་བརྡ་མ་འཕྲོད་པ་བྱུང་ན། གོང་གི་སྔགས་མཆོད་ཞལ་བསིལ་ཞེས་པ་དེའི་མཐར། ཨོཾ་བུདྡྷ་ཀ་པཱ་ལི་མཎྜ་ལ་ས་པ་རི་ཝཱ་ར་ཨོཾ་བཛྲ་པུཥྤེ་ཨཱཿཧཱུྃ་སོགས་ནས། མཚན་སྔགས་རེ་རེའི་འགོར་སྦྱར་བའི་ནཻ་ཝི་དྱེ་ཨཱཿཧཱུྃ་དང་། མཚན་སྔགས་འགོར་སྦྱར་བའི་ཨོཾ་བཛྲ་སྤརྵེ་ཨཱཿཧཱུྃ་ཞེས་རེག་བྱའི་མཆོད་པའི་བར་བརྗོད་ཀྱང་བརྡ་འཕྲོད་པ་སོགས་ལེགས་པར་སེམས་སོ། །དེ་དག་གི་སྤྱན་སྔར་ཡན་ལག་བདུན་པ་བྱ་བ་ནི། བདག་གིས་སྡིག་པ་བགྱིས་པ་དང་། །བགྱིད་དུ་སྩལ་དང་ཡིད་རང་བ། །སངས་རྒྱས་སྤྱན་སྔར་མཆིས་ནས་ནི། །མ་ལུས་སོ་སོར་བཤགས་པར་བགྱི། །སངས་རྒྱས་བྱང་ཆུབ་སེམས་དཔའ་དང་། །རང་རྒྱལ་དགྲ་བཅོམ་འགྲོ་རྣམས་ཀྱི། །བསྒོམས་དང་བཟླས་བརྗོད་བསོད་ནམས་རྣམས། །ཚོགས་དག་ལ་ནི་ཡི་རང་ངོ་། །སངས་རྒྱས་ཆོས་དང་དགེ་འདུན་ལ། །རྟག་ཏུ་བདག་ནི་སྐྱབས་སུ་མཆི། །སངས་རྒྱས་ཐོད་པ་མཁའ་འགྲོ་མ། །འཁོར་ལོ་གསུམ་གྱི་བདག་ཉིད་ཅན། །ཀུན་ལ་རྟག་ཏུ་སྐྱབས་སུ་མཆི། །དཔའ་བོ་དཔའ་མོ་དབང་ལྷ་མོ། །བྱང་ཆུབ་སེམས་དཔའ་བདག་ཉིད་ཆེ། །ཁྱད་པར་དུ་ཡང་སློབ་དཔོན་ལ། །རྟག་ཏུ་བདག་ནི་སྐྱབས་སུ་མཆི། །དཔལ་ལྡན་ཁྲག་འཐུང་དཔའ་བོ་དང་། །རྣལ་འབྱོར་མ་དང་སྣང་མཛད་སོགས། །བྱང་ཆུབ་སེམས་དཔའ་དཔག་མེད་པ། །ཐམས་ཅད་བདག་ལ་དགོངས་སུ་གསོལ། །ཆེ་གེ་དུས་འདི་ནས་བཟུང་ནས། །ཇི་སྲིད་གཉིས་མེད་ལ་གནས་པ། །དེ་ཡི་ཚངས་སྤྱོད་གཉིས་མེད་པ། །བྱང་ཆུབ་མཆོག་སེམས་བསྐྱེད་པར་བགྱི། །བདག་གི་དགེ་བའི་ལས་རྣམས་ཀྱིས། །སངས་རྒྱས་མྱུར་དུ་བསྒྲུབ་བྱ་སྟེ། །སེམས་ཅན་འཁོར་བའི་རྒྱ་མཚོ་ལས། །བླ་མེད་གནས་སུ་བསྒྲལ་བགྱིའོ། །ཞེས་བརྗོད་དེ། སེམས་ཅན་ཐམས་ཅད་བདེ་བ་དང་འཕྲད་པ་འདོད་པའི་བྱམས་པ། སྡུག་བསྔལ་དང་བྲལ་བར་འདོད་པའི་སྙིང་རྗེ། ཕན་བདེ་དང་མི་འབྲལ་བར་འདོད་པའི་དགའ་བ། ཐམས་ཅད་ལ་མཉམ་པ་ཉིད་ཀྱི་བཏང་སྙོམས་ཏེ་ཚད་མེད་བཞི་བསྒོམ་པ་ནི་བསོད་ནམས་ཀྱི་ཚོགས་བསགས་པའོ། །དེ་ནས་རང་གི་སྙིང་གར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་བསྒོམ་སྟེ། ལྟེ་བའི་རླུང་གི་དཀྱིལ་འཁོར་གྱིས་ཧཱུྃ་སྦར་བས་དེ་ལས་འོད་ཟེར་འཕྲོས་པས་ལུས་མཐའ་དག་བསྲེགས་ཏེ་སྣོད་བཅུད་ཐམས་ཅད་སྟོང་པ་ཉིད་དུ་གྱུར་པ་བསམ་སྟེ། ཨོཾ་ཤུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་པས་ཆོས་ཐམས་ཅད་སྟོང་པ་ཉིད་དུ་བསྒོམ་པ་ནི་ཡེ་ཤེས་ཀྱི་ཚོགས་སོ། །སྟོང་པའི་ངང་ལས་པཾ་ལས་པདྨ་དང་། རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་བྱུང་བའི་སྣ་ཚོགས་རྡོ་རྗེའི་ལྟེ་བ་ལ་ཡི་གེ་ཧཱུྃ་གིས་མཚན་པ། དེ་ལས་འོད་ཟེར་འཕྲོས་པས་རྡོ་རྗེ་ནག་པོའི་རྭ་བ་དྲྭ་བ་དང་གུར་དང་རྡོ་རྗེའི་ས་གཞིར་གྱུར་པར་བསྒོམ་པར་བྱའོ། །དེའི་དབུས་སུ་ཨེ་ལས་བྱུང་བའི་ཆོས་ཀྱི་འབྱུང་གནས་གྲུ་གསུམ་པའི་ནང་དུ། ཡཾ་ལས་རླུང་གི་དཀྱིལ་འཁོར་ཁ་དོག་ནག་པོ་གཞུའི་དབྱིབས་ཅན་ཡ་དང་བ་དན་གྱིས་མཚན་པ། དེའི་སྟེང་དུ་རཾ་ལས་མེའི་དཀྱིལ་འཁོར་དམར་པོ་གྲུ་གསུམ་འབར་བ་རཾ་བདུན་གྱིས་མཚན་པ། བཾ་ལས་ཆུའི་དཀྱིལ་འཁོར་དཀར་པོ་ཟླུམ་པོ་བུམ་པ་དང་ཝཾ་གྱིས་མཚན་པ། ལཾ་ལས་སའི་དཀྱིལ་འཁོར་སེར་པོ་གྲུ་བཞི་པ་རྡོ་རྗེ་དང་ལཾ་གྱིས་མཚན་པ། དེ་དག་ཡོངས་སུ་གྱུར་པ་ལས་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞི་དང་ལྡན་པ། འདོད་ཡོན་གྱི་སྣམ་བུ་དང་། རིན་པོ་ཆེའི་ཕ་གུ་དང་། དྲྭ་བ་དང་དྲྭ་བ་ཕྱེད་པས་བརྒྱན་པ། གཡེར་ཁའི་དྲྭ་བས་མཛེས་ཤིང་ཀ་བ་བརྒྱད་ཀྱིས་ཉེ་བར་མཚོན་པའི་རྡོ་རྗེའི་གདུང་ཟླུམ་པོ་ལ་བརྟེན་ནས་སྟེང་ཐོག་རིམ་པར་ཕུབ་པའི་རྩེ་མོར་རྡོ་རྗེ་རིན་པོ་ཆེའི་ཏོག་གིས་སྤྲས་པ། དེའི་དབུས་སུ་པདྨ་འདབ་མ་བརྒྱད་པ། དེའི་ཕྱི་རོལ་དུ་འཁོར་ལོ་རྩིབས་བརྒྱད་པ་ཉིས་རིམ་པ། དེའི་དབུས་སུ་རོའི་གདན་གྱི་སྟེང་དུ་ཨ་ཨཱ་ཨི་ཨཱི་ཨུ་ཨཱུ་རྀ་རཱྀ་ལྀ་ལཱྀ་ཨེ་ཨཻ་ཨོ་ཨཽ་ཨཾ་ཨ། ཕྲག་གཉིས་ཡོངས་སུ་གྱུར་པ་ལས་ཟླ་བའི་དཀྱིལ་འཁོར་བསྒོམ་པ་ནི་མེ་ལོང་ལྟ་བུའི་ཡེ་ཤེས། དེའི་སྟེང་དུ་ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ར་ས་ཧ་ཀྵ། ཡ་ར་ལ་ཝ་ཌ་ཌྷ་ཞེས་པ་ཕྲག་གཉིས་ལས་ཉི་མའི་དཀྱིལ་འཁོར་བསྒོམ་པ་མཉམ་པ་ཉིད་ཀྱི་ཡེ་ཤེས། དེའི་དབུས་སུ་ཧཱུྃ་ཐབས་དང་ཤེས་རབ་ཀྱི་རང་བཞིན་དུ་བསྒོམ་པ་སོ་སོར་རྟོག་པའི་ཡེ་ཤེས། ཧཱུྃ་དེ་ཡོངས་སུ་གྱུར་པ་ལས་རྡོ་རྗེ། རྡོ་རྗེའི་ལྟེ་བ་ལ་ཧཱུྃ་གིས་མཚན་པར་བསྒོམ་པ་ནི་བྱ་བ་གྲུབ་པའི་ཡེ་ཤེས། དེ་དག་ཡོངས་སུ་གྱུར་པ་ལས་སངས་རྒྱས་ཐོད་པ་སྣ་ཚོགས་བདེ་མས་འཁྱུད་པ། སྐུ་མདོག་དཀར་པོ་ཞལ་བཞི་ཕྱག་བཞི་པ། གཡས་ན་གྲི་གུག་དང་ཐོད་པ། གཡོན་ན་ཁ་ཊྭཱཾ་ག་དང་རྡོ་རྗེ་འཛིན་པ། ཡུམ་སྣ་ཚོགས་སྡེ་མ་ཞལ་གཅིག་ཕྱག་གཉིས་མ། གཡས་ཅང་ཏེའུའི་སྟེང་ན་གྲི་གུག་འཛིན་པ། གཡོན་པས་ཁ་ཊྭཱཾ་ག་འཕྱར་ཞིང་ཐོད་པ་བསྣམས་པ། བཅོམ་ལྡན་འདས་ལ་འཁྱུད་པ་བསྒོམ་པ་ནི་ཆོས་ཀྱི་དབྱིངས་ཀྱི་ཡེ་ཤེས་སོ། །དེའི་ཤར་གྱི་པད་འདབ་ལ་ཧཱུྃ་ལས་ཕྲེང་བཟང་མ་དཀར་མོ། བྱང་གི་འདབ་མ་ལ་ཧཱུྃ་ལས་འདོད་ཅན་མ་སེར་མོ། ནུབ་ཀྱི་འདབ་མ་ལ་ཧཱུྃ་ལས་འཇིགས་མ་དམར་མོ། ལྷོའི་འདབ་མ་ལ་ཧཱུྃ་ལས་ཐུབ་དཀའ་མ་ནག་མོ། མཚམས་ཀྱི་འདབ་མ་བཞི་ལ་བདུད་རྩིའི་གང་བའི་ཐོད་པ་བཞི་སྟེ། དབུས་ཀྱི་པདྨའི་འདབ་མའི་ཕྱི་རོལ་རྡོ་རྗེའི་ཕྲེང་བས་བརྒྱན་པའོ། །རིམ་པ་གཉིས་པའི་འཁོར་ལོ་རྩིབས་བརྒྱད་པའི་ཕྱི་རོལ་པདྨའི་ཕྲེང་བས་བརྒྱན་པ། རྩིབས་བརྒྱད་ལ་ཧཱུྃ་དམར་པོ་བརྒྱད་ལས་ཤར་གྱི་རྩིབས་ལ་དགེ་བའི་སྐ་རགས་མ། བྱང་དུ་གཟུགས་ཅན་མ། ནུབ་ཏུ་རྣམ་རྒྱལ་མ། ལྷོར་བྱེད་མ། དབང་ལྡན་དུ་ཐོད་ཅན་མ། མེར་མཚོན་ཆེན་མ། བདེན་བྲལ་དུ་རྒྱུ་བྱེད་མ། རླུང་དུ་སྡུད་བྱེད་མ་སྟེ་ཐམས་ཅད་ཀྱང་སྐུ་མདོག་དམར་མོའོ། །རིམ་པ་གསུམ་པའི་འཁོར་ལོ་རྩིབས་བརྒྱད་པའི་ཕྱི་རོལ་རྡོ་རྗེའི་ཕྲེང་བས་བརྒྱན་པའི་རྩིབས་བརྒྱད་ལ་ཧཱུྃ་དཀར་པོ་བརྒྱད་ལས་ཤར་གྱི་རྩིབས་ལ་སྒྲོལ་བྱེད་མ། བྱང་དུ་འཇིགས་མ། ནུབ་ཏུ་ལཱ་མ། ལྷོར་མི་ཕམ་མ། དབང་ལྡན་དུ་དགེ་མ། མེར་འཛུར་བྱེད་མ། བདེན་བྲལ་དུ་དུས་མཚན་མ། རླུང་དུ་གྲགས་ཆེན་མ་སྟེ་ཐམས་ཅད་ཀྱང་སྐུ་མདོག་དཀར་མོའོ། །འཁོར་ལོ་གསུམ་གྱི་ལྷ་མོ་ཐམས་ཅད་ཀྱང་ཞལ་གཅིག་ཕྱག་གཉིས་མ། གྲི་གུག་དང་ཐོད་པ་འཛིན་པ། ཉི་མའི་གདན་ལ་སྐྱིལ་ཀྲུང་ཕྱེད་པའི་གར་གྱིས་བཞུགས་པ། སྟག་གི་པགས་པའི་ཤམ་ཐབས་དཀྲིས་ཤིང་རུས་པའི་རྒྱན་གྱིས་བརྒྱན་པ། འོད་ཟེར་རྣོན་པོས་གཏིབས་ཤིང་། སྐྲ་སེར་པོ་གྱེན་དུ་འབར་བ་ཁ་ནས་ཁྲག་འཐོར་ཞིང་ཁུ་བ་དང་ལྡན་པར་བསྒོམ་མོ། །དེ་ནས་ཤར་སྒོར་ཧཱུྃ་ལས་མཛེས་མ་དཀར་མོ། བྱང་སྒོར་ཧཱུྃ་ལས་ནོར་འཛིན་མ་སེར་མོ། ནུབ་སྒོར་ཧཱུྃ་ལས་སྐལ་བཟང་མ་དམར་མོ། ལྷོར་སྒོར་ཧཱུྃ་ལས་གྲགས་མཐོང་མ་ནག་མོ་སྟེ་བཞི་ཀའང་ཞལ་གཅིག་ཕྱག་གཉིས་མ་གྲི་གུག་དང་ཐོད་པ་འཛིན་པ། ཞབས་གཡོན་བརྐྱང་གི་སྟབས་ཀྱིས་རོ་དང་ཉི་མའི་གདན་ལ་གནས་ཤིང་ཧེ་རུ་ཀ་ལ་ཀུན་ཏུ་བལྟ་བའོ། །དེ་ནས་ཡུམ་གྱི་བྷ་ག་ཨ་ལས་པདྨ། ཡབ་ཀྱི་གསང་བ་ཧཱུྃ་ལས་རྡོ་རྗེར་བྱིན་གྱིས་བརླབས་ནས། ཡབ་ཡུམ་བདེ་བ་ཆེན་པོ་ལ་སྙོམས་པར་ཞུགས་ཤིང་། ལྷ་མོ་ཉི་ཤུ་རྩ་བཞི་ལའང་སྙོམས་པར་ཞུགས་པ་འོད་དུ་ཞུ་སྟེ། ཉི་མའི་དཀྱིལ་འཁོར་གྱི་དབུས་སུ་ཞུ་བ་ཐིག་ལེའི་རྣམ་པར་གནས་པ་ལ་བྱམས་པ་ལ་སོགས་པ་རང་བཞིན་གྱི་སྒོ་མ་བཞིའི་གླུས་བསྐུལ་བ་ནི་མཛེས་མས། ཅི་སྟེ་འཇིག་རྟེན་སྙན་མནན་ན། །ཅི་ཕྱིར་ཁྱོད་ནི་མི་དགེས་འགྱུར། །གལ་ཏེ་ཁྱོད་བདག་ཚིག་གསན་ན། །མི་དགེས་གྱུར་པ་མཐའ་དག་ཐོང་། །ནོར་འཛིན་མས། སྟོང་པའི་ཐུགས་ནི་མ་མཛད་པར། །ཉིད་ཀྱི་དགོངས་པ་གྲགས་པར་མཛོད། །ཇི་སྲིད་སྐྱེ་བོ་ཀུན་བསླུ་བས། །རྣལ་འབྱོར་མ་ཡིས་གྲོགས་པོ་བཞེངས། །སྐལ་བཟང་མས། སྔོན་གཙོ་གལ་ཏེ་ཚིག་གསན་ན། །བྱ་བ་ཡལ་བར་མ་དོར་ཅིག །ཁྱོད་མི་སྣང་ན་འགྲོ་བ་ཀུན། །འགྲོ་བ་ལྟུང་བས་མི་དགར་འགྱུར། །གྲགས་མས། ལོག་པའི་ང་རྒྱལ་མ་མཛད་པར། །གྲགས་པས་སྟོང་པའི་རང་བཞིན་མཐོང་། །དངོས་པོ་མཐའ་དག་ཁྱོད་མཐོང་ལ། །རྣལ་འབྱོར་མ་ཡི་ཚོགས་ལ་སྤྱོད། །ཅེས་བསྐུལ་བས་ཁུ་བའི་གཟུགས་ལས་ཧཱུྃ་དང་ཨཾ་ལས་རྡོ་རྗེ་དང་གྲི་གུག དེ་ལས་ཧེ་རུ་ཀ་སྐུ་མདོག་སྔོན་པོ་འཇིགས་ཤིང་ཁྲོ་བའི་བདག་ཉིད་ཅན་ཞལ་བཞི་ཕྱག་བཞི། གཡས་ན་གྲི་གུག་དང་ཅང་ཏེའུ། གཡོན་པས་ཐོད་པ་དང་ཁ་ཊྭཱཾ་ག་འཛིན་པ། སྐྱིལ་ཀྲུང་ཕྱེད་པའི་གར་གྱིས་རོ་དང་ཉི་མའི་གདན་ལ་བཞུགས་པ། སྟག་གི་པགས་པའི་ཤམ་ཐབས་ཅན། མི་མགོ་རློན་པ་བཞི་བཅུ་རྩ་དགུའི་དོ་ཤལ་ཅན། རུས་པའི་རྒྱན་དྲུག་དང་རལ་པའི་ཅོད་པཎ་ཅན། སངས་རྒྱས་ལྔ་ཡི་དབུ་ལ་བརྒྱན་ཅིང་ཟླ་བ་ཕྱེད་པ་དང་། སྣ་ཚོགས་རྡོ་རྗེ་དང་། ཐལ་ཆེན་གྱིས་སྐུ་ལ་བྱུགས་པ་འཇིགས་སུ་རུང་བའི་རྣམ་པར་བསྒོམ་པར་བྱའོ། །དེའི་པང་དུ་ཡུམ་སྣ་ཚོགས་བདེ་མ་ཞལ་གཅིག་ཕྱག་གཉིས་མ། གཡས་ཅང་ཏེའུ་དང་གྲི་གུག གཡོན་ཁ་ཊྭཱཾ་ག་དང་ཐོད་པ་འཛིན་པ། སྐུ་མདོག་དམར་མོ་གཅེར་བུ་སྐྲ་གྲོལ་བ་ཞལ་མཆེ་བ་ཅུང་ཟད་གཙིགས་པ། མི་མགོའི་ཕྲེང་བ་དང་མཆོད་ཕྱིར་ཐོགས་མེད་ཅིང་། གཞན་རྒྱན་ཐམས་ཅད་ཀྱིས་བརྒྱན་པ་བསྐྱེད་པར་བྱའོ། །དེ་ནས་ལྷ་རྣམས་ཀྱི་སྙིང་གར་ཨོཾ། དཔྲལ་བར་ཧཾ། སྤྱི་གཙུག་ཏུ་ཧེཾ། དཔུང་པ་གཉིས་སུ་ཧེཾ། མིག་གཉིས་སུ་ཧཾ། གསང་གནས་སུ་ཧཾ། ལུས་ལ་ཧཿསྟེ་གནས་བདུན་དུ་གོ་ཆ་བགོ །ཡང་སྙིང་གར་ཧཱུྃ་ལས་ཐུགས་རྡོ་རྗེ། མགྲིན་པར་ཨཱཿལས་གསུང་རྡོ་རྗེ། སྤྱི་བོར་ཨོཾ་ལས་སྐུ་རྡོ་རྗེ་སྟེ་སྐུ་གསུང་ཐུགས་བྱིན་གྱིས་བརླབས་ནས། ཡེ་ཤེས་སེམས་དཔའ་སྤྱན་དྲངས་པ་ནི། རང་གི་སྙིང་གར་ཟླ་བའི་དཀྱིལ་འཁོར་ལ་གནས་པའི་ཧཱུྃ་ལས་འོད་ཟེར་ལྕགས་ཀྱུ་ལྟ་བུ་འཕྲོས་པས། རང་འདྲའི་ཡེ་ཤེས་སེམས་དཔའ་རྟེན་དང་བརྟེན་པར་བཅས་པའི་དཀྱིལ་འཁོར་གྱི་ལྷ་ཚོགས་མདུན་གྱི་ནམ་མཁར་སྤྱན་དྲངས་ནས། ངག་ཏུ། ཨོཾ་བུདྡྷ་ཀ་པཱ་ལི་ནི་ཨཿཁཾ་གྲཾ་དྲུཾ་ཤྲུཾ་ཨཿཨཿཨཿཧཱུྃ་ཧཱུྃ་ཧཱུྃ་ཕཊ། ཅེས་པས་མདུན་དུ་བཀུག་སྟེ་ཛཿཧཱུྃ་བཾ་ཧོཿ ཞེས་བརྗོད་པས་ཆུ་དང་འོ་མ་འདྲེས་པ་ལྟར་གཉིས་སུ་མེད་པར་བསྒོམ་མོ། །སླར་ཡང་རང་གི་སྙིང་ག་ནས་འོད་ཟེར་འཕྲོས་པས་དབང་གི་ལྷ་སངས་རྒྱས་ཐོད་པའི་ལྷ་ཚོགས་མདུན་གྱི་ནམ་མཁར་སྤྱན་དྲངས་ཏེ། དཀྱིལ་འཁོར་པ་ཐམས་ཅད་ཀྱིས་བྱིན་གྱིས་